SKRIFTLIG FORESPØRGSEL E-0551/02

af Erik Meijer (GUE/NGL) til Kommissionen

(28. februar 2002)

Om: Overførsel af kvægsygdomme fra potentielle smittekilder i nye medlemsstater til kvæg i de nuværende medlemsstater

1. Kan Kommissionen bekræfte frygten i landbrugets interesseorganisationer for, at faren for spredning af de klassiske kvægsygdomme, som svinepest og mund- og klovsyge, og dermed faren for smitte af sundt kvæg, er større i ansøgerlandene på fastlandet end i de nuværende medlemsstater?

2. Deler Kommissionen disse organisationers frygt for, at fjernelse af transport- og handelshindringer for kød og levende kvæg ved de nuværende medlemsstaters fælles ydre østgrænse vil medføre større spredning af dyresygdomme i de nuværende medlemsstater?

3. Venter Kommissionen en stærk vækst i afsætningen af kvæg og kød fra de kommende østlige medlemsstater på grund af de lave produktionsomkostninger som følge af de lave lønninger dér? Hvilken andel vil denne udgøre at det eksisterende marked?

4. Er der under tiltrædelsesforhandlingerne truffet afgørelse om langvarig skarp kontrol for dyresygdomme ved den nuværende østgrænse og om, hvornår denne bliver til en indre grænse?

5. Skærpes kontrollen med transport af kvæg og kød over de nye, østlige, ydre grænser til stater i det tidligere Sovjetunionen og det tidligere Jugoslavien? I bekræftende fald, hvorledes?

6. Hvilke muligheder bevarer medlemsstaterne for at beskytte deres nationale kvægbestande mod overførsel af sygdomme via import af kvæg og kød fra mulige smitteområder?

7. Hvad gør Kommissionen for at sikre, at forbrug af kød og opdræt af kvæg altid sker så tæt på oprindelsesstedet som muligt, således transporten begrænses og kvægsygdomme ikke kan spredes over store afstande?

Svar afgivet på Kommissionens vegne af David Byrne

(24. april 2002)

1. Hvad angår klassiske smitsomme husdyrsygdomme, såsom mund- og klovesyge og klassisk svinepest, er kandidatlandene ikke værre stillet end Fællesskabet.

Faktisk har kun fire medlemsstater ud af det samlede antal medlemsstater og kandidatlande i løbet af de sidste fem år fået deres status af mund- og klovesygefrie områder uden vaccination trukket tilbage af Det Internationale Kontor for Epizootier som følge af, at denne sygdom er dukket op på deres område. I samme periode er der blevet anmeldt tilfælde af klassisk svinepest i fem kandidatlande, mens syv medlemsstater har været konfronteret med denne sygdom. Hvad angår de øvrige større grupper af kliniske sygdomme, adskiller situationen sig ikke fra den, der gør sig gældende i Fællesskabet.

Kommissionen er derfor af den opfattelse, at de enkelte kandidatlandes sundhedsstatus og deres veterinærpolitik ikke udgør nogen særlig trussel over for de nuværende medlemsstater, hvad angår husdyrsygdomme.

2. Kommissionen samarbejder med kandidatlandene med henblik på, at de skal integrere de gældende fællesskabsregler i deres lovgivning og således anvende samme procedurer og stille samme krav i forbindelse med forebyggelse af husdyrsygdomme for i givet fald at undgå, at de spredes til Fællesskabets forskellige regioner.

3. På grundlag af de oplysninger, der er tilgængelige, hvad angår produktionskapaciteten på de virksomheder, som producerer på grundlag af EF-standarder, forventer Kommissionen ikke øgede leverancer af okse- og svinekød med oprindelse i de kommende medlemsstater.

Ud fra den traditionelle efterspørgsel i en række nuværende medlemsstater kan det ikke udelukkes, at antallet af levende dyr vokser efter kandidatlandenes tiltrædelse.

4. Kommissionen bekræfter, at de nuværende krav til sundhedsbeskyttelse af medlemsstaternes dyrebestande indgår i tiltrædelsesforhandlingerne vedrørende de gældende fællesskabsregler med henblik på, at kandidatlandene tilpasser sig de gældende standarder, der danner grundlag for gennemførelsen af et indre marked i Europa uden grænser.

5. Kommissionen samarbejder med kandidatlandene med henblik på at etablere grænsekontrolposter i overensstemmelse med fællesskabsstandarderne ved grænserne til Rusland, Belarus, Ukraine, Moldova, Kroatien, det tidligere Jugoslavien og Tyrkiet. Der vil således i tilfælde af alle kandidatlandes tiltrædelse blive etableret 67 poster ved den kommende Europæiske Unions nyoprettede grænser.

6. For at forebygge sygdomme på sit område og begrænse eventuelle smitsomme besætningers udbredelse gennemfører Fællesskabet retsakter, der har til formål at nedbringe sundhedsrisiciene. Derfor må import af og samhandel inden for Fællesskabet med dyr og animalske produkter kun finde sted på en sådan måde, at den nødvendige sikkerhed på sundhedsområdet er til stede. Alle disse bestemmelser er omfattet af de gældende fællesskabsregler, som kandidatlandene skal overtage.

7. Som led i strukturpolitikken findes der en række støttemuligheder, hvad angår udviklingen af landdistrikterne, med henblik på at skabe en merværdi i forbindelse med produktion af og handel med lokale produkter. Endvidere indeholder fællesskabsbestemmelserne allerede i sygdomstilfælde begrænsninger, hvad angår transport af dyr og animalske produkter.